钦定古今图书集成/明伦汇编/闺媛典/第312卷 > 皇清四十五 > 陈宗锡妻周氏
## 钦定古今图书集成/明伦汇编/闺媛典/第312卷 > 皇清四十五 > 陈宗锡妻周氏

按《苏州府志》：“周氏，长洲人，增生陈宗锡妻。端重寡言笑，年二十一归宗锡。孝事公姑，和处妯娌。崇祯癸酉，宗锡赴应天试，房考赏其文，因与主司争元不得，反落副榜。宗锡愤郁成瘵疾，濒死谓周曰：‘吾病不起，无子，幸而有弟，异日得从子为后，可弗忧。惟是汝能尽妇道，代吾尽子职于翁姑，吾目始瞑’。言讫而殁。周时” 年二十六，誓欲从死，号恸绝粒。翁姑以大义劝谕之，命先抚侄女，既而得从子某，遂抱而鞠育之，备极恩勤。成立为诸生，家故贫，凡所以奉甘旨给修脯者，惟藉女红。及宗锡存时，积馆谷三十馀金，所得微息。翁姑相继殁，哀毁尽礼，竭力佐丧，尽所积金。嗣后凡百所需，仅赖十指。年六十，宗党欲以“节孝上之有司，周峻谢曰：‘吾尽妇道耳，岂为名哉’！” 辛苦四十二年卒，年六十八。